มติกนง. 5:2 “คงดอกเบี้ยนโยบาย” จับตา! ตลาดหุ้นไทยวิ่งรับต่อเนื่องบ่ายนี้!
มติกนง. 5:2 “คงดอกเบี้ยนโยบาย” จับตา! ตลาดหุ้นไทยวิ่งรับต่อเนื่องบ่ายนี้!
19 ก.ย. 2561

ผู้สื่อข่าวรายงานว่า ที่ประชุมคณะกรรมการนโยบายการเงิน (กนง.) มีมติ 5 ต่อ 2 เสียง ให้คงอัตราดอกเบี้ยนโยบายไว้ที่ 1.50% ต่อปี โดยกรรมการ 2 เสียง ให้ขึ้นอัตราดอกเบี้ยนโยบาย 0.25% เป็น 1.75% ต่อปี นอกจากนี้ยังคงคาดการณ์ GDP ปี 61 โต 4.4%, ปี 62 ขยายตัว 4.2%
ทั้งนี้ กนง. ได้ประมาณการเศรษฐกิจไทยปี 2561 และ 2562 ในรายงานนโยบายการเงินเดือน ก.ย.61 โดยคาดว่าอัตราการขยายตัวของเศรษฐกิจไทย (GDP) ปีนี้ จะเติบโตได้ 4.4% เท่ากับประมาณการครั้งก่อน การส่งออก ขยายตัว 9% การนำเข้า ขยายตัว 16.9% ดุลบัญชีเดินสะพัดเกินดุล 35.4 พันล้านดอลลาร์ ส่วนอัตราเงินเฟ้อทั่วไป (CPI) อยู่ที่ 1.1% และอัตราเงินเฟ้อพื้นฐาน (Core CPI) อยู่ที่ 0.7% การบริโภคภาคเอกชน ขยายตัว 4.2% การลงทุนภาคเอกชน ขยายตัว 3.7% การอุปโภคภาครัฐ ขยายตัว 2.3% และการลงทุนภาครัฐ ขยายตัว 6.1%
โดยกนง.ประเมินว่าเศรษฐกิจไทยปีนี้มีแนวโน้มขยายตัวได้ต่อเนื่องตามแรงส่งจากอุปสงค์ทั้งในและต่างประเทศ ซึ่งประมาณเศรษฐกิจไทยดังกล่าว ยังมีความเสี่ยงด้านต่ำและมีความไม่แน่นอนจากนโยบายกีดกันทางการค้าของสหรัฐฯ ที่อาจประกาศเพิ่มเติม และมาตรการตอบโต้จากประเทศคู่ค้าสำคัญ รวมถึงความเสี่ยงด้านภูมิรัฐศาสตร์
ส่วนอัตราเงินเฟ้อทั่วไปและอัตราเงินเฟ้อพื้นฐานมีทิศทางเพิ่มขึ้นอย่างค่อยเป็นค่อยไปใกล้เคียงกับที่ประเมินไว้เดิม อย่างไรก็ดี อัตราเงินเฟ้อทั่วไปยังมีความเสี่ยงด้านต่ำจากราคาอาหารสดที่ผันผวนสูงตามสภาพภูมิอากาศ และปริมาณผลผลิต รวมทั้งปัจจัยเชิงโครงสร้างที่อาจส่งผลให้อัตราเงินเฟ้อเพิ่มขึ้นได้ช้ากว่าในอดีต
สำหรับการส่งออกสินค้าชะลอลงบ้างจากผลกระทบของนโยบายกีดกันทางการค้าระหว่างสหรัฐฯ และจีน แต่ได้รับผลดีจากการย้ายฐานการผลิต ซึ่งช่วยลดทอนผลกระทบได้บางส่วน ด้านการบริโภคภาคเอกชนขยายตัวดีขึ้นต่อเนื่องจากรายได้และการจ้างงานที่ปรับดีขึ้น ส่วนการลงทุนภาคเอกชนมีแนวโน้มขยายตัวต่อเนื่องจากโครงการลงทุนภาครัฐที่ชัดเจนมากขึ้น รวมถึงการลงทุนย้ายฐานการผลิตมายังไทย ขณะที่การใช้จ่ายภาครัฐขยายตัวน้อยกว่าที่ประเมินไว้เดิม จากข้อจำกัดด้านการเบิกจ่าย
ส่วนในปี 2562 กนง.ประเมินว่า เศรษฐกิจไทยจะขยายตัวได้ 4.2% เช่นเดียวกับประมาณการในครั้งก่อน โดยการส่งออกขยายตัวลดลงจากปีนี้ ลงมาอยู่ที่ 4.3% การนำเข้า ขยายตัว 5.6% ดุลบัญชีเดินสะพัดเกินดุล 36.3 พันล้านดอลลาร์ ส่วนอัตราเงินเฟ้อทั่วไป อยู่ที่ 1.1% อัตราเงินเฟ้อพื้นฐาน อยู่ที่ 0.8% การบริโภคภาคเอกชน ขยายตัว 3.7% การลงทุนภาคเอกชน ขยายตัว 4.5% การอุปโภคภาครัฐ ขยายตัว 2.2% และการลงทุนภาครัฐ ขยายตัว 7.7%